text: Mink er et hit - i Kina 
  23 april 2012 kl. 09.19
  Minkavlerne kan formentlig i dag mandag begejstret se priserne på deres skind gå i vejret. Kineserne elsker nemlig danske mink.
  Over 750 opkøbere vil være på plads for at byde på i alt 5.097.369 minkskind, som Kopenhagen Fur udbyder på sin aprilauktion. Antallet af opkøbere sætter dermed ny rekord. 450 af opkøberne kommer fra Kina, der er den helt store katalysator for den stigende efterspørgsel.
  - Pels har etableret sig i Kina, hvor den konstante økonomiske vækst hele tiden skaber nye markeder og udbygger de eksisterende, forklarer Kopenhagen Furs administrerende direktør, Torben Nielsen.
  
  Høje priser 
  - De mange opkøbere indikerer netop, at vi kan tillade os at have forventninger om, at det høje prisniveau for vores skind fortsætter, siger han.
  Auktionen slutter i morgen tirsdag.
  